Urmas Plangi
OÜ Plangi Trans
urmas@plangitrans.ee	

27.02.2024 nr 5-3/24/986-1	

Teade kinnisasja omandamise menetlusest ja pakkumus

Austatud härra Plangi

Pöördume Teie poole, sest Teile kuulub Võru maakonnas Rõuge vallas Laossaarõ külas asuv Laossaare kinnisasi (kinnistusregistri registriosa nr 1328141, katastritunnus 69701:003:1570, pindala 2,38 ha, sihtotstarve maatulundusmaa).

Teatame, et Riigi Kaitseinvesteeringute Keskus algatab kinnisasja avalikes huvides omandamise seaduse (edaspidi KAHOS) § 4 lõike 1 punkti 19 alusel Laossaare kinnisasja avalikes huvides omandamise menetluse. 

Omandamise ese on Laossaare kinnisasi tervikuna ning omandamise riigikaitseline vajadus tuleneb asjaolust, et kinnisasi asub Kaitseväe Nursipalu harjutusväljal, selle laiendatud piirides. Nursipalu harjutusväli on asutatud Vabariigi Valitsuse 14.02.2008 korraldusega nr 79 „Kaitseväe Nursipalu harjutusvälja asutamine ja riigivara tasuta üleandmine“ (www.riigiteataja.ee/akt/12928067) ja laiendamine on otsustatud Vabariigi Valitsuse 20.10.2023 korraldusega nr 266 „Kaitseväe Nursipalu harjutusvälja laiendamine planeerimisseadust kohaldamata, keskkonnamõju hindamata jätmine ja Natura asjakohase hindamise algatamine“ (www.riigiteataja.ee/akt/321102023003). Kinnisasja omandab Eesti Vabariik (Kaitseministeeriumi valitsemisele).

Laossaare kinnisasjal kasvav mets on takseeritud 23.02.2023 ja takseerandmetele tuginedes on 29.10.2023 seisuga metsamaa ja metsa hüvitusväärtuseks hinnatud 25 090 eurot. Väärtus on määratud Vabariigi Valitsuse 09.03.2023 määrusega nr 22 jõustunud „Kinnisasja erakorralise hindamise kord“ alusel ning kehtib juhul, kui pärast takseerandmete kogumist ei ole maaüksusel tehtud raietöid. 

Täiendavalt tellisime Laossaare maaüksuse koosseisus oleva rohumaa hindamise kutsetunnistusega hindajalt. 01.12.2023 esitatud hindamisaruande järgi on rohumaa väärtus 2700 eurot. Hindaja hinnangul ei teki hinnatava ala võõrandamisel kaasnevaid kahjusid ega saamata jäävat tulu.

Vastavalt KAHOS § 11 lõikele 6 on väärtused määratud kümne euro täpsusega.

Tulenevalt eeltoodust, teeme Teile KAHOS § 26 lõike 2 alusel pakkumuse müüa Laossaare kinnisasi hinnaga 27 790 eurot. Täiendava hüvitisena kinnisasja omandamise kokkuleppe saavutamise eest tasume 20% ehk 5558 eurot KAHOS § 15 alusel ja menetluses osalemisega kaasnevate asjaajamise kulude eest 171 eurot KAHOS § 17 alusel. Eeltoodust tulenevalt on Laossaare kinnisasja omandamise tasu koos täiendavate hüvitistega 33 519 eurot.

Palume Teie vastust 18.03.2024 käesoleva teate ja pakkumuse kohta. Ühtlasi palume Teilt nimetatud tähtajaks informatsiooni Laossaare kinnisasjaga seotud võimalikest kolmandate isikute õigustest, mida ei ole kantud kinnistusraamatusse.

Lugupidamisega

(allkirjastatud digitaalselt)

Magnus-Valdemar Saar
peadirektor

Evelin Paju
5342 6513 evelin.paju@rkik.ee